Materiál na rokovanie pre Mestské zastupiteľstvo 

Návrh na vysporiadanie pozemkov pod trolejbusovým depom 

Materiál obsahuje  : 

Návrh na uznesenie 
Dôvodová správa 
Vysporiadanie pozemkov pod trolejbusovým depom  

Predkladá   : 

Michal Horecký 
zástupca primátora 

Vypracoval  : 
JUDr. Martin Valky  
vedúci odboru právneho a majetkového 

V Žiline, dňa 12.06.2009 

Uznesenie Mestského zastupiteľstva v Žiline 

Uznesenie č.              /2009 

Mestské zastupiteľstvo v Žiline 

Schvaľuje  :  

Postup vysporiadania pozemkov pod areálom trolejbusového depa Dopravného podniku mesta Žiliny, s.r.o., so sídlom Kvačalova 2 Žilina, ktoré nie sú vo vlastníctve Mesta Žilina a nachádzajú sa v tomto areáli, alebo doňho zasahujú,  a to na základe geometrického plánu č. 9/2009 s tým, že dohodnutá  kúpna cena  bude stanovená do výšky ceny znaleckého posudku.   

Dôvodová správa

	Tento materiál sa predkladá Mestskému zastupiteľstvu v Žiline v súlade so zákonom č. 138/1991 Zb. o majetku obcí a s čl. 4, ods. 3.1. Zásad hospodárenia s majetkom Mesta Žilina, podľa ktorého kúpa nehnuteľného majetku podlieha  jeho schváleniu.  

Vysporiadanie pozemkov pod trolejbusovým depom

	Areál trolejbusového depa Dopravného podniku mesta Žiliny, s.r.o.(ďalej len „Dopravný podnik“), nachádzajúceho sa na Kvačalovej 2, Žilina je v súčasnosti tvorený vysporiadanými pozemkami, ktoré sú vo vlastníctve Mesta Žilina (vedené na LV č. 1100) a pozemkami, ktoré sú vo vlastníctve rôznych fyzických osôb. 

V súvislosti s nevysporiadanými nehnuteľnosťami sú na Okresnom súde v Žiline vedené dva druhy sporov, a to spory o vypratanie nehnuteľností, a spory o zaplatenie náhrady za užívanie pozemkov, nakoľko Dopravný podnik areál, ktorý tvorí jeho trolejbusové depo od r. 1993 užíva, došlo k jeho oploteniu, umiestnil na ňom nehnuteľnosti, a zamedzil tak vlastníkom, ktorí nesúhlasili s predajom svojich pozemkov, prístup k nim. 

V rámci prebiehajúcich súdnych sporov boli vlastníkmi pozemkov predkladané znalecké posudky, ktorých účelom bolo stanoviť hodnotu nehnuteľností. Znalec Ing. Peter Novák určil, že hodnota 1m² v danej lokalite (Žilina – Závodie) zodpovedá čiastke 33,83 € (1.019,20,- Sk).

Geometrickým plánom č. 9/2009 vyhotoveným znalkyňou Ing. Emíliou Rybárskou boli jednoznačne identifikované pozemky, ktoré do dnešného dňa neboli vysporiadané. Z predmetného geometrického plánu však vyplýva, že areál trolejbusového depa  pozemky vo vlastníctve fyzických osôb pretína, čím de facto dochádza k vytváraniu pozemkov za hranicami areálu depa, ktoré však pre ich malé výmery nebudú môcť byť reálne využívané. V tejto súvislosti poukazujeme na možnosť, že niektorí z vlastníkov budú trvať na odkúpení celého pozemku, nie len jeho časti nachádzajúcej sa pod depom.

Na rokovaní medzi zástupcami Mesta Žilina a právnym zástupcom niektorých vlastníkov bol stanovený nasledovný postup vo veci vysporiadania vlastníckeho práva k nehnuteľnostiam :
určenie ceny za 1 m² - v zmysle znaleckých posudkov bola dohodnutá čiastka 33,19 € (1.000,- Sk)/ 1 m²,
identifikácia pozemkov, ktoré je potrebné vysporiadať, a to formou geometrického plánu (GP č. 9/2009, vyhotovený Ing. Emíliou Rybárskou),
uzatvorenie budúcich zmlúv o kúpnych zmluvách s vlastníkmi pozemkov v termíne do šiestich mesiacov od prípadného schválenia vysporiadania mestským zastupiteľstvom Mesta Žilina, resp. do 31.12.2009, (pričom v 1. fáze budú zmluvy uzatvárané s vlastníkmi pozemkov, ktorí voči Mestu Žilina a DPMŽ, s.r.o. vedú súdne spory, nakoľko tieto by následne boli podkladom pre späťvzatie jednotlivých žalôb; v 2. fáze sa uskutočnia rokovania a uzatvoria zmluvy s vlastníkmi, ktorí nie sú organizovaní, resp. nemajú zvoleného zástupcu),
uzatvorenie kúpnych zmlúv a finančné vyrovnanie v termíne do 30. júna 2010.

Potreba vysporiadania vlastníckeho práva k sporným nehnuteľnostiam vyplýva najmä zo skutočnosti, že vlastníci pozemkov pod depom sú obmedzovaní v nakladaní so svojimi nehnuteľnosťami a Dopravný podnik, ani mesto Žilina, nedisponujú inými pozemkami tohto rozsahu, kde by areál trolejbusového depa mohol byť premiestnený.

-2- 

Vychádzajúc z vyššie uvedených skutočností odporúčame, aby Mestské zastupiteľstvo schválilo dohodnutú jednotnú cenu za m², rozsah nehnuteľností, ktoré je nevyhnutné vysporiadať (tak ako vyplývajú z predloženého geometrického plánu č. 9/2009, ako aj navrhovaný postup vo veci vysporiadania vlastníckeho práva k nehnuteľnostiam pod trolejbusovým depom.